Rumensk TV-kanal: Romfolket har funnet Norge - landet uten tiggeforbud
Det fraværende tiggeforbudet i Norge får stor oppmerksomhet i Romania, ett av romfolkets hjemland. Debatten om det skal innføres tiggeforbud igjen i Norge blusset kraftig opp etter at romfolket slo leir utenfor Sofienberg kirke i Oslo, og senere på en steinbrudd-tomt på Årvoll. Enn så lenge er det imidlertid lovlig å tigge i Norge, og det har nå spredd seg til rumenske medier. I helgen sendte den rumenske TV-kanalen ProTV en reportasje fra Oslo, der blant annet Christian (31) forteller om Norge. Han forteller at han kom til Oslo for tre måneder siden, fordi det var lite penger å hente hjemme i Romania.- Bare 115 euro per måned Men her er det masse penger, sier tiggeren til ProTV, som ifølge Wikipedia når 99 prosent av befolkningen i Romania - 21,5 millioner mennesker. ProTV har også har lagt ut en artikkel basert på reportasjen på sine nettsider. Denne er senere sitert av blant annet den engelskspråklige rumenske avisen Bucharest Herald. TV-reportasjen er gjort i en skog i utkanten av Oslo, hvor det ifølge ProTV bor flere grupper med romfolk.Når ProTVs reporter spør hvorfor de kommer til Norge, svarer de at de tjener mer penger i Norge enn andre steder, fordi nordmenn gir dem «masse gaver». I reportasjen forteller også statssekretær Gina Lund i Arbeidsdepartementet at romfolket må bevise at de har en inntekt og at de kan greie seg selv etter tre måneder i landet. - Mange tigger, og tigging er ikke forbudt ved lov. Men det det regnes ikke som arbeid heller, sier Lund til ProTV. Da Bjerke bydel i starten av forrige uke opphevet vedtaket om at romfolket måtte flytte fra leiren på Årvoll i Oslo, sa romfolkets talsmann Nicola Stoica at han var overbevist om at det ville komme mange flere romfolk til Norge. Tirsdag flyttet romfolket ut av tomten på Årvoll etter at eierne satte foten ned.Nå, en uke senere, forteller Stoica at han ikke har sett noen markant økning i antallet romfolk i Oslo. Han tror heller ikke medieoppslagene i hjemlandet vil føre til at det vil komme ekstra mange nye. Stoica mener media i hjemlandet er korrupt. - Disse medieoppslagene kommer for å renvaske myndighetene for den dårlige behandlingen og diskrimineringen av romfolket i Romania. De forklarer romfolkets flukt fra Romania til Norge med at det er så mye penger her, fremfor å fortelle om at de flykter på grunn av situasjonen i hjemlandet, sier Stoica til VG Nett. - Men hva slags inntrykk har romfolket i Romania av Norge? - Norge er et fredfullt land med muligheter for oss. Nordmenn er også sett på som godhjertede, sier Stoica.Sekretær Bjønnulv Evenrud i Folk er folk dukker også opp i TV-reportasjen til ProTV. Han tror heller ikke at omtalen av Norge og Oslo i rumenske medier vil føre til en strøm av romfolk. - De reiser gjerne til de stedene de allerede har familie eller andre kontakter. Det er disse kontaktenes erfaringer med et land eller en by som avgjør om det kommer flere hit, sier Evenrud til VG Nett. Han anslår at det nå finnes et sted mellom 700 og 1000 romfolk i Oslo, og at det er noe færre nå enn det var for noen måneder siden. - Det er hele tiden en utskiftning, men det kommer færre enn det som reiser ut. Jeg har snakket med flere romfolk som mener det allerede er for mange her. På ett tidspunkt er det ikke nok tomflasker å samle, og da er det noen som velger å reise til andre europeiske land, sier Evenrud.Statssekretær Torgeir Larsen (Ap) i Utenriksdepartementet sier torsdag til NTB at tilstrømningen av romfolk og andre utlendinger til Norge ikke vil stoppe opp. Han mener nordmenn flest ikke har tatt inn over seg alvoret i det som skjer. - Disse kreftene har bygd seg opp over lang tid. Folk som opplever at sikkerhetsnettet svekkes eller blir borte, vil lete etter bedre kår. Og det vil ikke foregå smertefritt. Vi må belage oss på spenninger, slik vi ser det med romfolket, sier Larsen til NTB. Statssekretæren viser til at det ikke bare er medlemslandene i eurosonen som opplever økende sosial krise, men at land som Romania, Bulgaria og Ungarn rammes vel så hardt. I tillegg blomstrer det opp ekstremistiske grupper som går løs på dem som allerede er stigmatisert. Romfolket er dermed dobbelt utsatt, mener han. - Dette er ikke overraskende. Vi ser det gang på gang når samfunn settes under press. Den økende tilstrømningen til Norge er en av ringvirkningene. Et Europa i krise kommer også hit, sier Larsen.Denne artikkelen ble opprinnelig publisert med sitatet: - Bare 115 euro per dag. (...) 27. juli kl. 23.00 ble det rettet opp til 115 euro i måneden.
Et medlem av romfolket fortalte i helgen om tiggemulighetene i Oslo på riksdekkende rumensk TV. - Det er masse penger her, sier tiggeren.